“ทรัมป์” สั่งยกเลิก GSP สินค้าไทย 2.5 หมื่นลบ. เริ่ม 30 ธ.ค.นี้
“ทรัมป์” ตัดสิทธิ GSP สินค้าไทย 2.5 หมื่นลบ. เริ่ม 30 ธ.ค.นี้
“ทรัมป์” ตัดสิทธิ GSP สินค้าไทย 2.5 หมื่นลบ. เริ่ม 30 ธ.ค.นี้
31 ต.ค. 2563

ประธานาธิบดีโดนัลด์ ทรัมป์แห่งสหรัฐเปิดเผยในวันศุกร์ (30 ต.ค.) ว่า สหรัฐจะระงับสิทธิพิเศษทางการค้าสำหรับสินค้าบางรายการของประเทศไทยภายใต้ระบบสิทธิพิเศษทางภาษีศุลกากรเป็นการทั่วไป (GSP) มูลค่า 817 ล้านเหรียญสหรัฐ หรือประมาณ 2.5 หมื่นล้านบาท โดยจะมีผลบังคับใช้ในวันที่ 30 ธ.ค.นี้
“ผมพิจารณาแล้วพบว่า ไทยไม่ได้ให้ความมั่นใจกับสหรัฐว่า ไทยจะเปิดโอกาสให้สหรัฐเข้าถึงตลาดของไทยได้อย่างเท่าเทียมและสมเหตุสมผล” ทรัมป์ระบุในจดหมายที่ส่งถึงรัฐสภาสหรัฐ
“ด้วยเหตุนี้ ผมจึงพิจารณาแล้วว่า เป็นการเหมาะสมที่สหรัฐจะระงับ GSP สำหรับสินค้าของประเทศไทย” ทรัมป์ระบุ
ทั้งนี้สำนักงานผู้แทนการค้าของสหรัฐ (USTR) เปิดเผยว่า ระบบ GSP ได้ถูกกำหนดขึ้นเพื่อส่งเสริมการพัฒนาทางเศรษฐกิจโดยอนุญาตให้มีการส่งสินค้าปลอดภาษี 3,500 รายการจากประเทศและเขตแดนกว่า 100 แห่งไปยังสหรัฐ โดยไทยและสหรัฐเจรจากันมากว่า 2 ปีแล้วเกี่ยวกับประเด็นการเปิดตลาดไทยให้กับสินค้าของสหรัฐ รวมถึงประเด็นการปกป้องสิทธิแรงงานในประเทศไทย
สำหรับรายชื่อสินค้าไทยที่จะถูกตัดสิทธิ GSP ในครั้งนี้มีหลากหลายรายการ อาทิ ชิ้นส่วนรถยนต์ เครื่องครัว อะลูมิเนียม หอย มะม่อง อาหารอบแห้งรวมถึงสินค้าอิเลคทรอนิคบางชนิด โดยการประกาศตัดสิทธิ GSP ครั้งล่าสุดมีขึ้นหลังจากไทยถูกตัดสิทธิ์ GSP สินค้ามูลค่า 1,300 ล้านดอลลาร์หรือราว 40,000 ล้านบาทไปก่อนหน้านี้